***Αθήνα, 18 Μαΐου 2016***

**ΔΕΛΤΙΟ ΤΥΠΟΥ**

**Ο πρώην Πρόεδρος της Βουλής των Ελλήνων κ. Δημήτρης Σιούφας με αφορμή τη ημέρα μνήμης της Γενοκτονίας των Ποντίων, έκανε την ακόλουθη δήλωση:**

«Η 19η Μαΐου καθιερώθηκε από τη Βουλή των Ελλήνων ως ημέρα μνήμης για τη Γενοκτονία του Ποντιακού Ελληνισμού. Η Εθνική Αντιπροσωπεία θυμάται τον άδικο χαμό εκατοντάδων χιλιάδων Ελλήνων του Πόντου. Όλοι οι Έλληνες, ολόκληρος ο Απανταχού Ελληνισμός τιμούμε, και σήμερα και κάθε μέρα, εκείνους που θυσιάστηκαν. Είναι μέρος της Ιστορίας μας, μέρος της ταυτότητάς μας.

Η θυσία του ποντιακού ελληνισμού είναι αδιαπραγμάτευτο και ανεξίτηλο μέρος της Ιστορίας μας, μέρος της εθνικής ταυτότητάς μας.

Αυτή η ιστορία μας ας είναι πηγή αφύπνισης της Παγκόσμιας Συνείδησης της Ανθρωπότητας.

Ας εργασθούμε όσο και όπου μπορούμε ώστε κανένας λαός στο παρόν και το μέλλον, πουθενά στον κόσμο να μη ζήσει όσα υπέστησαν οι Έλληνες του Πόντου.

Εργαζόμαστε, μαζί με τη Διεθνή Κοινότητα, για την ειρηνική συνύπαρξη των λαών, τη συμφιλίωση, την εξάλειψη κάθε εστίας διαμάχης, μίσους και σύγκρουσης. Πιστεύουμε ότι η Ιστορία μπορεί να διδάσκει ολόκληρη την ανθρωπότητα, να αφυπνίζει την Παγκόσμια Συνείδηση, να οδηγεί σ’ ένα Κόσμο με περισσότερη ανοχή, αλληλοκατανόηση, αλληλοσεβασμό.

Τιμούμε, και σήμερα και κάθε μέρα, και το σύγχρονο Ποντιακό Ελληνισμό, όπου κι αν ζει. Στην Ελλάδα και στις Κοινότητες του Οικουμενικού Ελληνισμού. Μετέφερε παντού τις παραδόσεις, το δυναμισμό, τη λεβεντιά. Συνέβαλε και συμβάλλει στην ανάπτυξη και την πρόοδο της σύγχρονης Ελλάδας».